U skladu s člankom 4. Zakona o fiskalnoj odgovornosti (NN 111/18) i člankom 1. Uredbe o sastavljanju i predaji Izjave o fiskalnoj odgovornosti (NN 95/19), Upravno vijeće Dječjeg vrtića Zipkica na svojoj 6. Sjednici, održanoj dana 27. siječnja 2020.g., donosi

ODLUKU O OSTVARIVANJU I KORIŠTENJU VLASTITIH PRIHODA

Članak 1.

Ovom Odlukom utvrđuje se ostvarivanje i način korištenja i raspodjele vlastitih prihoda koje Dječji vrtić Zipkica (u daljnjem tekstu: Vrtić) ostvaruje od obavljanja djelatnosti.

Članak 2.

Vlastitim prihodima u smislu ove Odluke smatraju se prihodi Vrtića ostvareni od:

1. dodatnih uplata roditelja/skrbnika za kraće programe te druge dodatne programe Vrtića, verificirane i odobrene od strane osnivača,

2. prihoda od donacija i drugih pomoći,

3. prihoda od nagrada koje je Vrtić ostvario sudjelovanjem na natječajima.

Članak 3.

Ostvareni prihodi Vrtića zadržavaju se na žiro računu i koriste za slijedeće namjene:

1. prihodi od dodatnih uplata roditelja/skrbnika djece za dodatne programe koriste se:

- za stimulaciju stručnih radnika koji sudjeluju u praćenju, organizaciji i izvedbi tih programa, najviše do 20%, uz suglasnost Osnivača,

- za poboljšanje materijalnih uvjeta rada Vrtića,

- za stručno usavršavanje,

2. prihodi od donacija i drugih pomoći koriste se u svrhe i na način kako je predviđeno ugovorom odnosno odlukom o donaciji/pomoći. Ako donator ne odredi namjenu korištenja donacije/pomoći donirana sredstva se raspoređuju za poboljšanje materijalnih uvjeta rada,

3. prihodi od nagrada koje je Vrtić ostvario sudjelovanjem na natječajima koriste se u svrhe i na način kako je predviđeno natječajem, odnosno ukoliko nije predviđeno koriste se za poboljšanje materijalnih uvjeta rada.

Članak 4.

Vlastiti prihodi ostvareni tijekom jedne kalendarske godine koji se ne utroše u toj godini, prebacit će se u iduću kalendarsku godinu za podmirenje iste vrste troškova.

Članak 5.

Ova odluka stupa na snagu danom donošenja i objavljuje se na oglasnoj ploči i mrežnoj stranici Vrtića.

KLASA:400-09/20-01/02

URBROJ:2197-17-2-20-1

U Zaboku, 27.01.2020.

PREDSJEDNIK UPRAVNOG VIJEĆA

Renato Ljubić, prof, dipl.polit.